Meteorologerne ved Danmarks Meteorologiske institut forudser at vejene i hele Nordjylland og resten af landet kan være rimglatte søndag aften og nat samt mandag morgen. Det kan derfor være en god idé at komme ud af døren i god tid, og selvfølgelig køre efter forholdene. Vejrudsigten fortæller om temperaturer natten til mandag på ned til to minusgrader og stedvis regn eller slud. Mandag starter tør, men ud på dagen kan man stedvist opleve slud eller sne, så også her er det værd at tænke sig om, hvis man skal ud på vejene. Og så er det nu for alvor blevet på tide at skifte til vinterdæk, hvis det ikke allerede er gjort.
De nordjyske veje kan være glatte mandag morgen, advarer DMI.